
‏יום ראשון י"ז סיון תשס"ז
התלמוד במסכת מגילה (לא:) אומר כך:
ואמר ר' שפטיה אמר ר' יוחנן כל הקורא בלא נעימה ושונה בלא זמרה עליו הכתוב אומר (יחזקאל כ) וגם אני נתתי להם חוקים לא טובים וגו' מתקיף לה אביי משום דלא ידע לבסומי קלא (יחזקאל כ) משפטים לא יחיו בהם קרית ביה אלא כדרב משרשיא דאמר שני תלמידי חכמים היושבים בעיר אחת ואין נוחין זה את זה בהלכה עליהם הכתוב אומר וגם אני נתתי להם חוקים לא טובים ומשפטים לא יחיו בהם.

אמר רבי פרנך אמר רבי יוחנן כל האוחז ספר תורה ערום נקבר ערום ערום סלקא דעתך אלא אימא נקבר ערום בלא מצות בלא מצות סלקא דעתך אלא אמר אביי נקבר ערום בלא אותה מצוה.

צריך לעיין בדברי רבי יוחנן. יש תורה שבכתב, תושב"ע, נעימה, זמרה. צריך לדייק בכל המושגים האלה. אני רוצה להתיחס באופן כללי בין לימוד התורה לשירה.

רבי יוחנן מתחיל בהוא אמינא לא פשוטה בכלל. ברור לו שאדם צריך ללמוד תורה מתוך שירה, כאילו בהכרח ישנה שמחה המלווה את הלימוד. מדוע זה כ"כ ברור?! כאילו כל מי שמסיים מסכת מתמלא בשמחה גדולה ועושה סיום מסכת? למדתי עוד משהו, אני צריך לשמוח מזה?! בשביל מה לעשות 'סיום', אין לי שמחה בזה?

אנחנו מכירים את עצמנו, כשמתחילים בלימוד תורה, יש קשיים. בחור שלא היה מורגל לשבת מול ספר ולו שעה אחת, צריך פתאום לשבת יום שלם וללמוד תורה. זה ממש לא קל. בנוסף, התורה ומצוותיה באים ליישר את האדם ולהשלימו, כפי שמסביר הרב קוק. התורה באה לשנות את היהודי. זה לא קל. כל מיני תפיסות, התיחסויות, התנהגויות צריכים לעבור תהפוכות. זה כואב להתנתק מן ההרגל.

ניתן להקשות, אולי מדובר בתחושה אישית שלי. אולי לי בלבד יש קשיים. אלא שחז"ל בעצמם אומרים למה נמשלה תורה לשמן, מה שמן תחילתו מר וסופו קשה, אף דברי תורה מרים בתחילה. יש לאדם צער בתחילת לימודו. אם כן, חז"ל מכירים את הקושי בתחילת הלימוד. זו לא רק תחושה אישית.
אם כן, איך ניתן לומר שאדם שלא הגיע אל השמחה בלימוד, אז לימודו אינו לימוד, שעליו הכתוב אומר משפטים לא יחיו בהם?! במעט שהוא משתדל אין חיות? זה לא שווה כלום? משום דלא ידע לבסומי קלא משפטים לא יחיו בהם קרית ביה?! זה מאד חמור!

אכן, אביי דוחה את דברי רבי יוחנן. לא כל אחד מסוגל להגיע אל השמחה הזו. השמחה מגיעה כאשר יש שלמות. לפני שיש שלמות קשה לשיר, אפילו יכול להיות בלתי אפשרי. כמובן, יש חריגים - עליהם אני לא מדבר.
את הפסוק "וגם אני נתתי להם חוקים לא טובים משפטים לא יחיו בהם" התלמוד (ברכות כד:) מביא על מי שקורא קריאת שמע במבואות המטונפים. איך אתה מעיז לומר שמע ישראל, להכריז על ייחודו של הקב"ה במקום של טומאה, של טינוף? לומר שגם המקום הזה מקושר אל הקב"ה? איך אפשר במציאות כשלנו לבוא ולטעון דבר כזה? עדיין לא התגלה שה' אחד ושמו אחד. זהירות! זה פירוש חסידי! מ"מ, אוי למי שחושב שהגיע אל המצב המתוקן לפני שאכן הגיע. א"א לתפוס את התכלית, לפני שהיא הגיעה.
התכלית מבוטאת בצבע התכלת. חז"ל אומרים תכלת דומה לים, ים דומה לרקיע, רקיע דומה לכסא הכבוד. אם נלך לים ונרצה לגעת בתכלית הזו, נקח מן הים, המים יהיו שקופים. הם לא תכלת. התכלת נראית מרחוק, לא ניתן במציאות בלתי מתוקנת לתפוס את התכלת.

זה האוחז ס"ת ערום. אתה חושב שאתה יכול כבר לגעת בתורה, באידיאלים, בלי הכנה מספקת? אתה תתרסק! יכול להיות שזה לא יפגע בגופך, זה יפגע בהתקדמותך התורנית וגם אם לא בכולה, זה יפגע במקצתה. ואף על זה הפותח פתח לטומאה, אומר הזוהר וכן בתלמוד, כולו נמשך לטומאה.

לכן אביי דוחה את ההוא אמינא. א"א לבוא בתלונות לתלמיד מתחיל שאין לו שמחה בלימודו. לעומת זאת, רבא כשהיה מתחיל את שיעורו, היה מתחיל בבדיחותא. רבא בא ללמד, הוא כבר למד והגיע אל השלמות הנישגת מלימודו, הוא מכיר את השמחה שנובעת מהלימוד. כמובן, הלימוד תורה לא נעצר שם, כל חזרה, כל עיון נוסף, מקדמת את האדם עוד, לכן גם רבא אח"כ יושב באימה.
ת"ח כבר הגיעו אל השלמות, אל השמחה. לכן אליהם יש דרישה: 'שני תלמידי חכמים היושבים בעיר אחת ואין נוחין זה את זה בהלכה עליהם הכתוב אומר וגם אני נתתי להם חוקים לא טובים ומשפטים לא יחיו בהם'. זה שיש מחלוקות זה לא מרגש אותנו. אחת דבר אלוהים שתיים זו שמעתי. כמובן, חז"ל אמרו שנואה היא המחלוקת, אך תלוי מתי. בתוך בית המדרש כשאים לדון, בבקשה. אבל כשהדברים צריכים לבוא הלכה למעשה, כשיש צורך במרא דאתרא שיבוא ויכריע ויש מחלוקת זה בעייתי. ת"ח מרבים שלום בעולם. במצב כזה צריך להיות שלום. כאן צריכה להיות הרמוניה של שלמות ושמחה ולא מחלוקת. לכן על מצב כזה הביקורת קשה וגם חוקים לא טובים נתתי להם'.

